ORDE do 9 de novembro de 2005 pola que se clasifica como benéfico-social a Fundación Astronómica de Vila de Cruces.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 18/11/2005

Visto o expediente de clasificación da Fundación Astronómica de Vila de Cruces, con domicilio en Vila de Cruces (Pontevedra).
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Astronómica de Vila de Cruces foi constituída en escritura pública outorgada en Lalín o día 17 de agosto de 2005, ante o notario Victorino Gutiérrez Aller co número de protocolo mil douscentos un, por José María López Pérez, María Celsa Campos López, José Antonio López Campos e Alfredo González Herrera, que interveñen no seu propio nome e dereito.
3. A fundación ten como obxecto, segundo establece o artigo seis dos estatutos, promover, divulgar e investigar todo o relacionado coa astronomía. Por iso atenderá principalmente aos seguintes capítulos.
a) Divulgación de contidos e experiencias en astronomía.
b) Publicación de contidos cuxa raíz sexa a astronomía.
c) Intercambio de experiencias.
d) Desenvolvemento de acordos marco con universidades e centros de investigación.
e) Acercamento da astronomía á sociedade e non só ao mundo científico ou profesional.
4. O padroado da fundación estará integrado por José María López Pérez como presidente, José Antonio López Campos como vicepresidente, Alfredo González Herrera como secretario, e por María Celsa Campos López, como vogal.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza, proposta de clasificación como benéfico-social da Fundación Astronómica de Vila de Cruces, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como benéfico-social e a súa adscrición á Consellería de Innovación e Industria.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 8 de novembro de 2005.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como benéfico-social a Fundación Astronómica de Vila de Cruces adscribíndoa á Consellería
de Innovación e Industria que exercerá plenamente o protectorado sobre ela.
Santiago de Compostela, 9 de novembro de 2005.
José Luis Méndez Romeu
Conselleiro de Presidencia, Administracións
Públicas e Xustiza